Likumprojekts

**Grozījumi Dzīvesvietas deklarēšanas likumā**

Izdarīt Dzīvesvietas deklarēšanas likumā (Latvijas Republikas Saeimas un Ministru Kabineta Ziņotājs, 2002, 16. nr.; 2003, 9. nr.; 2006, 9. nr.; 2007, 20. nr.; 2009, 2., 15. nr.; Latvijas Vēstnesis, 2009, 182., 196. nr.; 2011, 19. nr.; 2014, 220. nr., 2015, 208. nr.) šādus grozījumus:

1. Papildināt 8. pantu ar 1.1 daļu šādā redakcijā:

"(11)Dzīvesvietu var deklarēt:

1) Nekustamā īpašuma valsts kadastra informācijas sistēmā reģistrētā dzīvojamā ēkā, ja ēkā ir viena telpu grupa, un dzīvojamo telpu grupā;

2) Nekustamā īpašuma valsts kadastra informācijas sistēmā reģistrētā nedzīvojamā ēkā un nedzīvojamo telpu grupā, ja persona deklarāciju personiski iesniedz iestādei un pierāda, ka dzīvo šajā īpašumā;

3) Nekustamā īpašuma valsts kadastra informācijas sistēmā nereģistrētā dzīvojamā un nedzīvojamā ēkā un dzīvojamo un nedzīvojamo telpu grupā, ja persona deklarāciju personiski iesniedz iestādei un pierāda, ka dzīvo šajā īpašumā."

2. Izteikt 9. pantu šādā redakcijā:

"**9. pants. Deklarētās dzīvesvietas reģistrācija**

(1) Iestāde vai Pārvalde, saņemot deklarāciju:

1) noskaidro dzīvesvietas deklarētāja vai viņa likumiskā pārstāvja, vai dzīvesvietas deklarētāja vai viņa likumiskā pārstāvja pilnvarotas personas identitāti pēc Latvijā derīga personu apliecinoša dokumenta;

2) pārliecinās par pārstāvja pilnvarojumu;

3) pārliecinās Valsts adrešu reģistra informācijas sistēmā par deklarējamās adreses esamību;

4) pārliecinās Nekustamā īpašuma valsts kadastra informācijas sistēmā, vai ēka vai telpu grupa, kurā persona vēlas deklarēt dzīvesvietu, ir reģistrēta ar attiecīgo adresi kā dzīvojamā ēka vai dzīvojamo telpu grupa;

5) ja ir pamatotas šaubas, vai personai ir tiesisks pamats dzīvot īpašumā, kuru tā deklarē kā dzīvesvietas adresi, var pieprasīt personai uzrādīt tiesisko pamatu apliecinošu dokumentu, pamatojot informācijas pieprasīšanas nepieciešamību.

(2) Pēc šā panta pirmajā daļā minēto darbību veikšanas:

1) ja persona iesniegusi iestādē pierādījumus, ka tā dzīvo Nekustamā īpašuma valsts kadastra informācijas sistēmā nereģistrētā dzīvojamā vai nedzīvojamā ēkā vai dzīvojamo vai nedzīvojamo telpu grupā vai Nekustamā īpašuma valsts kadastra informācijas sistēmā reģistrētā nedzīvojamā ēkā vai nedzīvojamo telpu grupā, iestāde izvērtē iesniegtos pierādījumus un lemj par deklarētās dzīvesvietas ziņu reģistrāciju vai atteikumu reģistrēt ziņas par deklarēto dzīvesvietu, ja iesniegtie pierādījumi nav pietiekami;

2) ja nav konstatēti šķēršļi deklarētās dzīvesvietas ziņu reģistrēšanai, iestāde vai Pārvalde aktualizē ziņas Iedzīvotāju reģistrā par personas deklarēto dzīvesvietu, kā arī papildu adresi (adresēm) un pēc pieprasījuma izsniedz dzīvesvietas deklarētājam, viņa likumiskajam pārstāvim vai dzīvesvietas deklarētāja vai viņa likumiskā pārstāvja pilnvarotai personai dokumentu, kas apliecina dzīvesvietas deklarēšanas faktu."

3. Papildināt likumu ar 9.1 pantu šādā redakcijā:

"**9.1 pants. Atteikums reģistrēt deklarēto dzīvesvietu**

Iestāde vai Pārvalde atsaka reģistrēt deklarēto dzīvesvietu, ja:

1) personai nav tiesiska pamata apmesties uz dzīvi attiecīgajā nekustamajā īpašumā;

2) persona, deklarējot dzīvesvietu, sniegusi nepatiesas ziņas;

3) deklarācijā norādītā adrese nav reģistrēta Valsts adrešu reģistra informācijas sistēmā;

4) persona deklarē adresi Nekustamā īpašuma valsts kadastra informācijas sistēmā reģistrētā nedzīvojamā ēkā vai nedzīvojamo telpu grupā, izņemot gadījumu, ja persona deklarāciju personiski iesniedz iestādei un pierāda, ka tā dzīvo šajā īpašumā;

5) persona deklarē adresi Nekustamā īpašuma valsts kadastra informācijas sistēmā nereģistrētā dzīvojamā vai nedzīvojamā ēkā vai dzīvojamo vai nedzīvojamo telpu grupā, izņemot gadījumu, ja persona deklarāciju personiski iesniedz iestādei un pierāda, ka tā dzīvo šajā īpašumā."

4. Izteikt 11. panta nosaukumu šādā redakcijā:

"**11. pants. Deklarēto ziņu pārbaude pēc dzīvesvietas deklarēšanas**".

5. Izteikt 12. pantu šādā redakcijā:

"**12. pants. Ziņu par deklarēto un reģistrēto dzīvesvietu anulēšana**

(1) Ziņas par deklarēto dzīvesvietu iestāde anulē, ja:

1) dzīvesvietas deklarētājs vai viņa likumiskais pārstāvis vai dzīvesvietas deklarētāja vai viņa likumiskā pārstāvja pilnvarota persona, deklarējot dzīvesvietu, sniegusi nepatiesas ziņas;

2) attiecīgajai personai nav tiesiska pamata dzīvot deklarētajā dzīvesvietā;

(2) Ja persona par dzīvesvietu ārvalstī paziņojusi Iedzīvotāju reģistra likuma noteiktajā kārtībā, personas reģistrācija deklarētajā dzīvesvietā uzskatāma par izbeigtu un Pārvalde aktualizē ziņas Iedzīvotāju reģistrā par personas adresi ārvalstī.

(3) Ja persona lūdz anulēt ziņas par savu vai tās nepilngadīgā bērna vai aizgādnībā vai aizbildnībā esošas personas deklarēto dzīvesvietu, iestāde izbeidz attiecīgās personas reģistrāciju deklarētajā dzīvesvietā.

(4) Ziņas par šā likuma 10. panta pirmajā daļā noteiktajā kārtībā reģistrēto dzīvesvietu iestāde anulē, ja persona reģistrētajā dzīvesvietā nedzīvo.

(5) Lēmums par ziņu par deklarēto dzīvesvietu anulēšanu vai šā likuma 10. panta pirmajā daļā noteiktajā kārtībā reģistrētas dzīvesvietas anulēšanu stājas spēkā ar tā pieņemšanas brīdi. Šā lēmuma apstrīdēšana un pārsūdzēšana neaptur tā darbību. Lēmumu iestāde izpilda nekavējoties pēc tā stāšanās spēkā.

(6) Faktu, ka ziņas par deklarēto vai reģistrēto dzīvesvietu ir anulētas vai ir izbeigta reģistrācija deklarētajā dzīvesvietā, iestāde aktualizē Iedzīvotāju reģistrā.

 (7) No dienas, kad ziņas par deklarēto vai reģistrēto dzīvesvietu ir anulētas vai ir izbeigta reģistrācija deklarētajā dzīvesvietā, līdz dienai, kad attiecīgā persona deklarē savu dzīvesvietu citur vai ziņas par dzīvesvietu tajā pašā vai citā pašvaldībā ir reģistrētas atbilstoši šā likuma [10. panta](http://likumi.lv/doc.php?id=64328#p10) noteikumiem, par personas dzīvesvietu uzskatāma tā pašvaldības teritorija, kuras administratīvajā teritorijā iepriekš bija deklarēta vai reģistrēta šīs personas dzīvesvieta.

 (8) Ja dzīvesvietas deklarētājs zaudējis Latvijas pilsoņa vai nepilsoņa statusu un divu mēnešu laikā viņam nav noteikts cits tiesiskais statuss Latvijas Republikā vai dzīvesvietas deklarētājs nav saņēmis reģistrācijas apliecību, pastāvīgās uzturēšanās apliecību vai uzturēšanās atļauju, ziņas par viņa deklarēto dzīvesvietu uzskatāmas par anulētām ar attiecīgā statusa zaudēšanas dienu.

(9) Ja dzīvesvietas deklarētājam anulēta izsniegtā reģistrācijas apliecība, pastāvīgās uzturēšanās apliecība vai uzturēšanās atļauja vai beidzies tās derīguma termiņš un mēneša laikā viņam nav noteikts cits tiesiskais statuss Latvijas Republikā vai dzīvesvietas deklarētājs nav saņēmis reģistrācijas apliecību, pastāvīgās uzturēšanās apliecību vai uzturēšanās atļauju, ziņas par viņa deklarēto dzīvesvietu uzskatāmas par anulētām ar reģistrācijas apliecības, pastāvīgās uzturēšanās apliecības vai uzturēšanās atļaujas anulēšanas vai derīguma termiņa beigšanās dienu."

6. Papildināt pārejas noteikumus ar 14. punktu šādā redakcijā:

"14. Šā likuma 8. panta 1.1 daļa, 9. panta pirmās daļas 4. punkts un otrās daļas 1. punkts, 9.1 panta 4. un 5. punkts stājas spēkā 2019. gada 1. jūlijā."

Iekšlietu ministrs

Rihards Kozlovskis